Физик щэджащэ Къумахуэ Мурадин
«Зэманым япэ ища» («Опередивший время»). Аращ зэреджэр мы махуэхэм «Эльбрус» тедзапIэм къыщыдэкIа тхылъым. Абы щызэхуэхьэсащ дуней псом цIэрыIуэ щыхъуа физик щэджащэ Къумахуэ Мурадин Iэбубэчыр и къуэм къыдэлэжьахэм, и ныбжьэгъуу щытахэм я гукъэкIыжхэмрэ щIэныгъэлIым и къэхутэныгъэ нэхъ ин дыдэхэм щыгъуазэ уахуэзыщI тхыгъэхэмрэ.
Тхылъым елэжьахэм ар къыдагъэкIащ Естественнэ щIэныгъэхэмкIэ Урысей Академием и академик, УФ-м щIэныгъэмкIэ щIыхь зиIэ и лэжьакIуэ, физико-математикэ щIэныгъэхэм я доктор, «Рентген оптикэмкIэ институт» ООО-м и генеральнэ директор, Инженер оптикхэм я къэрал зэхуаку зэгухьэныгъэм и саугъэтым и лауреат, Германием физикэмкIэ и обществэм хэта Къумахуэ Мурадин къызэралъхурэ илъэс 75-рэ щрикъум ирихьэлIэу.
Фигу къэдгъэкIыжынщи, блэкIа лIэщIыгъуэм и 70 гъэхэм, 80 гъэхэм я пэщIэдзэм ди лъахэгъу Къумахуэ Мурадин къихутауэ, иужькIэ игъэунэхуауэ щытащ псынщIэ дыдэу зекIуэ электронхэр кристаллым хэбутIыпщхьэмэ, нур лIэужьыгъуэщIэ къызэрыунэхур. «Къумахуэм и эффект» зыфIаща дунейпсо щIэныгъэ унэтIыныгъэщIэм и къежьапIэ хъуари аращ.
XX лIэщIыгъуэм и 80 гъэхэм Мурадин къигупсысащ икIи зэхилъхьащ рентген-нейтрон нурыр къэзыгъэIурыщIэ Iэмэпсымэмрэ ар къэбгъэсэбэп зэрыхъуну Iэмалхэмрэ. «Къумахуэм и оптикэ» е «Къумахуэм и линзэ» зыхужаIэ IэмэпсымэщIэхэр къыщежьари абы щыгъуэщ. Ахэр зи IэдакъэщIэкIыр дуней псом цIэрыIуэ щыхъуащ, къэрал куэдым щыIэ щIэныгъэ академиехэм «щIыхь зиIэ и академик», абыхэм я еджапIэ нэхъыщхьэхэм «щIыхь зиIэ и профессор» цIэ лъапIэхэр къыщыхуагъэфэщащ, Урысейм ЩIэныгъэхэмкIэ и академием и диплом, медаль зыбжанэ къратащ, илъэс 20-м щIигъукIэ “Radiation Effects and Defects in Solids» дунейпсо журналым и редактор нэхъыщхьэ къулыкъур зэрихьащ.
АНЗОР СулътIан.
